Kenners waarsku oor moontlike draai in rentekoerseCarmen Nel, ekonoom en makro-strateeg by Matrix-fondsbestuurders (Foto verskaf) Die Suid-Afrikaanse Reserwebank se monetêre beleidskomitee het vandeesweek die repokoers onveranderd gelaat op 3,5%, maar ekonome meen daar is ŉ styging in die vooruitsig. Carmen Nel, ekonoom en makro-strateeg by Matrix-fondsbestuurders, sê die besluit van die komitee was in lyn met verwagtinge en markpryse. Daar was dus ŉ minimale impak op effekteopbrengste, die rand en aandele. “Die vooruitkoersooreenkoms (VKO) se kurwe het effens gestyg weens die Reserwebank se repokoers-model wat ŉ effense hoër profiel oor die langer termyn aandui. Die model toon ŉ 25 basispunte-styging in die vierde kwartaal van die jaar. Dit beteken ŉ moontlike styging in die rentekoers by die monitêre beleidskomitee se vergadering in November. Die VKO-mark beskou dit egter steeds as ŉ 50/50-uitslag.” Nel sê die verklaring se bewoording was nie so aggressief soos wat hulle verwag het nie, maar aggressief genoeg om die deur oop te laat indien die Reserwebank vinnig moet optree. Die SARB het sy groei-vooruitsig skerp aangepas vir 2021 na 5,3%, maar die bank is nie so optimisties vir 2022 nie en verwag slegs ŉ beskeie 1,7%. Die onlangse afname in kommoditeitspryse is waarskynlik in ag geneem, meen Nel. Die risiko’s vir die groei-vooruitsig word as gebalanseerd beskou. “Die inflasie-vooruitsig van 4,4% vir 2021 is effens hoër en ook in lyn met ons verwagtinge.” Prof. Raymond Parsons, ekonoom by die Noordwes-Universiteit-sakeskool, sê ook die feit dat die repokoers onveranderd gebly het, was in lyn met verwagtinge. “Die monetêre beleidskomitee het dit nodig geag om ekonomiese stabiliteit te bevorder. Verbandlenings het veral die afgelope paar maande toegeneem danksy rentekoerse wat in byna 50 jaar op die laagste vlakke ooit is. Die aanvraag na huislenings bly styg.” Alhoewel die lae koers oor die algemeen die ekonomie ondersteun, is daar egter ŉ gebrek aan gretigheid onder beleggers om hulself tot sterker beleggings te verbind. Verhoogde vastekapitaalvorming is die fondasie van volgehoue groei wat werkskepping sal bevorder, meen Parsons.